ועדת החוקה, חוק ומשפט, כנסת 15, פרוטוקול מספר 99, 2000-03-01 09:30

אמנון רובינשטיין: אני פותח את ישיבת הוועדה.

אמנון רובינשטיין: הנושא שלנו: הצעת חוק מימון מפלגות (תיקון – הגבלת תרומות למועמד), התשנ"ט-1999.

מיכאל איתן: אני מבקש הצעה לסדר.

מיכאל איתן: אני רוצה להודיע כאן שהיו מגעים בקשר להצעת החוק מחוץ לוועדה.

מיכאל איתן: בין השאר היתה גם יוזמה של יושב-ראש הכנסת בה השתתפו נציגי הסיעות הגדולות אופיר פינס ורובי ריבלין.

מיכאל איתן: לאחר שהחוק הזה יחזור אל הוועדה אחרי הקריאה הראשונה אנחנו מציעים שהוא יהפוך לבסיס של הסדר לגבי כל הנושאים הכספיים הקשורים בהון ופוליטיקה כשאנחנו רוצים לשלב בזה את הנושא של התרומות לפריימריס, את הנושא של הבחירות המוניציפליות ותרומות של חברי מפלגה למפלגה.

עו"ד יהושע שופמן: אחרי הקריאה הראשונה אתם רוצים לתקן את חוק המפלגות?

מיכאל איתן: זה מה שאנחנו מבקשים לעשות.

אמנון רובינשטיין: אם זה בהסכמה זה אפשרי.

מיכאל איתן: חבר-הכנסת פריצקי מוכן לזה.

יוסף יצחק פריצקי: יש גם הערות של משרד המשפטים.

קריאה: צריך להמתין לוועדת לוין.

מיכאל איתן: מה פתאום?

מיכאל איתן: יושבים כאן מומחים יותר גדולים מוועדת לוין.

אמנון רובינשטיין: אם תהיה הסכמה לא תהיה בעיה של נושא חדש.

אמנון רובינשטיין: באופן עקרוני חבר-הכנסת מיקי איתן צודק.

אמנון רובינשטיין: אגב, מי הקים את ועדת לוין?

עו"ד יהושע שופמן: שר המשפטים.

אמנון רובינשטיין: אבל זה לא מחייב את ועדת החוקה.

מיכאל איתן: עם כל הכבוד לוועדת לוין המומחים הכי גדולים לנושא יושבים בכנסת.

מיכאל איתן: ועדת לוין תסביר לנו מה זה פריימריס, מה זה תרומות?

מיכאל איתן: העקרונות כבר נקבעו בהסכמה שאנחנו לא מטילים עומס נוסף על הציבור, שאנחנו רוצים להצניע את מערכת הבחירות מבחינת ההוצאות, אנחנו רוצים לבדוק אפשרות של הפרדה.

אמנון רובינשטיין: זה יבוא יחד עם התיקון של דיני הבחירות.

אמנון רובינשטיין: אני מעמיד את הצעת החוק להצבעה.

אמנון רובינשטיין: מי בעד העברת הצעת החוק של קבוצת חברי הכנסת בראשותו של חבר-הכנסת פריצקי?

אמנון רובינשטיין: מי נגד?

אמנון רובינשטיין: מי נמנע?

אמנון רובינשטיין: הצבעה הצעת החוק אושרה פה אחד

אמנון רובינשטיין: הצעת חוק מימון מפלגות (תיקון – הגבלת תרומות למועמד), התשנ"ט-1999 אושרה פה אחד והיא מועברת לקריאה ראשונה.

אמנון רובינשטיין: אני מבקש שזה יעבור מהר לקריאה ראשונה.